Catarroja obrirà la seua piscina d'estiu seguint totes les mesures de seguretat
Sin fecha

L'Ajuntament de Catarroja tindrà enguany  piscina d'estiu. Així doncs, una vegada s'han valorat totes les recomanacions sanitàries per les autoritats per a la seua obertura, s'han implementat les mesures de vigilància i higiene permetent que a partir del 12 de juny i fins al 12 de setembre, qui així ho desitge, puga donar-se un capbussó en aquest recinte municipal.

“Hem fet un esforç perquè la piscina d'estiu estiga oberta aquest curs, realitzant una inversió en seguretat i en higiene perquè tot el recinte s’adapte a les circumstàncies actuals. A poc a poc anem recobrant la normalitat i aquest és un dels serveis que l'any passat no vam poder oferir i que ara donarem amb totes les garanties que és l'única forma responsable per a poder oferir-ho”, explica Alejandro García, regidor d'Esports.

La piscina tindrà un ampli horari, de 10.30 a 22 hores, de dilluns a diumenge. L'única particularitat serà entre el 28 de juny i el 31 de juliol (de dilluns a divendres), quan l'horari de matí, de 10.30 a 14 hores estarà reservat per a les activitats dirigides als xiquets i xiquetes del municipi.

L'aforament de la piscina serà reduït, marcat per la normativa autonòmica, d'un 75%. Pel que fa a l'accés, qui així ho desitge podrà adquirir un bo en les mateixes instal·lacions per a banys determinats o un bo destinat a les famílies. L'incompliment de les normes especials per la situació actual comportarà la retirada del mateix i l'expulsió del recinte.